Vujanoviç: zgjidhja e statusit të Kosovës nuk mund të shtyhet - 2004-10-25
Presidenti Vujanoviç deklaroi në Tiranë se kishte mbështetur thirrjet e bashkësisë ndërkombëtare për pjesmarrjen e serbëve në zgjedhjet
Presidenti i Malit të Zi Filip Vujanoviç ndodhet në Tiranë për një vizitë dy ditore në Shqipëri me ftesë të presidentit shqiptar Alfred Moisiu. Takimi mes krerëve të dy shteteve veç analizës së marrëdhënieve dy palëshe nuk ka lënë jashtë vëmendjes zhvillimet në Kosovë, ku vetëm dy ditë më parë u zhvilluan zgjedhjet e reja politike. Zgjedhje në të cilat pakicat serbe thuajse nuk morën pjesë. Lidhur me këtë qëndrim presidenti i Malit të Zi që njihet si pjesë i Unionit me Serbinë është shprehur se ka mbështetur qëndrimin e mbajtur nga komuniteti ndërkombëtar: Presidenti i Malit të Zi shpjegoi se vendi i tij nuk ishte në kushtet për të propozuar apo ndërmjetësuar në zgjidhjen e problemit të Kosovës, por shtoi ajo kjo zgjidhje nuk duhet të shtyhet. Dialogu mes Beogradit dhe Prishtinës duhet të jetë një dialog intensiv, me ndërmjetësinë e komunitetit ndërkombëtar dhe që të çojë në një zgjidhje të shpejtë të statusit dhe standartave. Edhe presidenti Alfred Moisiu ka përsëritur qëndrimin e tij të njohur se zgjidhja e problemti të Kosovës duhet të bëhet sa më shpejt. Kreu i shtetit shqiptar kishte përshëndetur që dje zhvillimin e qetë të zgjedhjeve në Kosovë. Në një mesazh dërguar administratorit të Kombeve të Bashkuara Sorren Jessen Petersen, presidenti Moisiu ishte shprehur se “me këto zgjedhje Kosova provoi se ecuria e proceseve demokratike atje është e pakthyeshme, se vota e lirë e qytetarëve jo vetëm konsolidon arritjet e deritanishme por edhe ndërmarrjen hapave vendimtare së bashku me komunitetin ndërkombëtar për njohjen e statusit të saj përfundimtar. Një provë të pjekurisë demokratike për të ndërtuar një shtet ligjor i konsideroi sot zgjedhjet në Kosovë edhe kryetari i Partisë Demokratike Sali Berisha sipas të cilit në këto zgjedhje u votua për vetvendosjen e Kosovës.